I tvilens skygge

I tvilens skygge (originaltittel: Shadow of a Doubt) er en film fra 1943 med regi av Alfred Hitchcock. Hovedrollene innehas av Joseph Cotten, Teresa Wright og MacDonald Carey.

I tvilens skygge regnes som en klassiker i sjangeren film noir.

Manus ble skrevet av Thornton Wilder basert på et ni siders synopsis av Gordon McDonell.
 
McDonell ble nominert til Oscar for beste historie i 1944.

Handling 

Charlie Oakley (spilt av Joseph Cotten) ankommer Santa Rosa, en liten by på vestkysten av USA. Han holder egentlig til på Østkysten, men kommer på overraskelsesbesøk til familien sin. Dette er imidlertid bare et dekke for hans egne planer. Den egentlige årsaken til at «Onkel Charlie» kommer på besøk, er at han er ettersøkt, mistenkt for drap. Han forsøker å unnslippe politiet. Familien er hans søster, hennes mann og spesielt deres datter som forguder sin onkel, og som også er oppkalt etter ham – «Young Charlie». 

Mye av spenningen i filmen knyttes til hvordan niesens forhold til onkelen gradvis går gjennom en forandring idet hun begynner å mistenke ham for å være den ettersøkte som har drept flere velstående enker. Mistankene hennes blir delt av en politimann (spilt av Macdonald Carey) som oppsøker familien under dekke av å arbeide med meningsmålinger for et gallup-firma. På Østkysten blir en annen mann som også er mistenkt for de samme drapene, skutt av politiet under en arrest. Når denne mistenkte er død, blir saken henlagt.

Men når onkel Charlie skjønner at niesen mistenker ham, endrer han personlighet. Han viser sin rette natur, men bare overfor henne. Han forsøker å drepe henne hjemme i familiens hus. Andre i familien og i byen synes fortsatt Charlie er en grepa kar.  Dermed kan onkelen snøre nettet tettere om niesen. Siden han mislyktes med å drepe henne første gang, gjentar han forsøket på toget. I dette oppgjøret faller onkel Charlie selv av toget, og dør. I begravelsen kommer borgerne i Santa Rosa for å sørge. Sannheten om onkel Charlie forblir en hemmelighet mellom niesen og politimannen.

Skuespillere 

 Teresa Wright som Charlotte Newton
 Joseph Cotten som onkel Charles Oakley
 Macdonald Carey som etterforsker Jack Graham
 Henry Travers som Joseph Newton.
 Patricia Collinge som Emma Newton. Som Charlotte's mor, og søster til onkel Charlie.
 Wallace Ford som etterforsker Fred Saunders
 Hume Cronyn som nabo Herbie Hawkins
 Edna May Wonacott som Ann Newton
 Charles Bates som Roger Newton
 Irving Bacon som stasjonsmester
 Clarence Muse som Pullman Porter
 Janet Shaw som Louise Finch

Referanser

Eksterne lenker 
 
 

Thrillerfilmer fra USA
Kriminalfilmer fra USA
Filmer fra 1943
Filmer regissert av Alfred Hitchcock
Engelskspråklige filmer
Sort-hvitt-filmer
Film noir